## La Comunitat Valenciana assistix a la World Travel Market de Londres amb més espai expositiu i una nova campanya promocional

*** Turisme Comunitat Valenciana assistix amb un espai major al de 2024 i un estand renovat de 397 metres quadrats, en el qual participaran més de 25 coexpositors i les set marques turístiques de CV
* Marián Cano avança que “es mantindran més de 20 reunions amb agències, operadors turístics, associacions i línies aèries com Jet2, Easyjet, Lufthansa, Explore, Voyages Jules Verne o IAGTO”**

La Generalitat, a través de Turisme Comunitat Valenciana, reforça enguany la seua presència en la World Travel Market (WTM) 2025 de Londres amb més espai expositiu, una nova campanya promocional i una agenda de treball centrada en la desestacionalització i la sostenibilitat.

La Comunitat Valenciana aprofitarà este certamen internacional, que se celebra del 4 al 6 de novembre, per a presentar la nova campanya de publicitat i la seua adaptació per al públic britànic, així com el seu pla de llançament en mitjans. Esta campanya es complementarà amb accions destacades a Londres, com insercions en premsa i publicitat exterior en punts estratègics com Paddington Station i Leicester Square.

La consellera d’Innovació, Indústria, Comerç i Turisme, Marián Cano, ha avançat que “la Comunitat Valenciana assistirà a una nova edició de la WTM, a la qual s’han destinat 970.000 euros, preparats per a continuar enfortint la nostra posició com una de les destinacions preferides pel mercat britànic”.

En este sentit, ha assenyalat que “es mantindran més de 20 reunions amb agències, operadors turístics, associacions i línies aèries com Jet2, Easyjet, Lufthansa City Center, Explore, Voyages Jules Verne o la IAGTO (International Association of Golf Tour Operators)” entre altres.

**Espai de la Comunitat Valenciana en el certamen**

En esta edició de la fira de Londres, Turisme Comunitat Valenciana tindrà un estand propi de 397 metres quadrats d’exposició, 70 metres més de superfície que en 2024, a on es podrà mostrar tota l’oferta turística, realitzar presentacions i facilitar les reunions de negoci entre empreses, destinacions i operadors.

En l’espai de la Generalitat participen més de 30 destinacions i empreses de la Comunitat, en concret assistixen 25 coexpositors, entre associacions, ajuntaments, empreses i entitats turístiques de la Comunitat Valenciana. A més, estaran representades les set marques turístiques de la Comunitat, amb l’assistència de Turisme de Castelló, Visit València, València Turisme, Visit Benidorm, Costa Blanca, Alacant i Elx.

**Principals actes i presentacions**

A més, en el marc de la fira també s’ha organitzat per al dimarts 4 de novembre un desdejuni amb premsa britànica i espanyola per a presentar les principals dades de l’evolució del mercat turístic cap a la Comunitat, i especialment del turisme britànic, així com les principals novetats de l’oferta turística de la destinació.

Igualment, el dimecres 5 de novembre se celebrarà a Londres una presentació a agents i operadors britànics promocionant la Comunitat Valenciana com a destinació gastronòmica; un acte que inclourà una degustació gastronòmica.

Així mateix, el dijous 6 de novembre Turisme Comunitat Valenciana presentarà en l’estand de la Comunitat Valenciana en WTM la nova campanya de publicitat, la seua versió anglesa i el seu pla de llançament en mitjans.

**Mercat britànic en la Comunitat Valenciana**

El turisme britànic representa quasi el 25 % del turisme internacional en la Comunitat Valenciana, amb uns 3 milions de visitants anuals. En 2024 va créixer un 10,8 % i en 2025 seguix la tendència alcista, amb un increment del 2,8 % fins a setembre, amb l’arribada de prop de 2,39 milions de turistes britànics en els primers nou mesos de l’any.

Respecte al gasto turístic, els turistes procedents del Regne Unit han realitzat en la Comunitat Valenciana un desemborsament fins a setembre de 2.590 milions d’euros, un 3,9 % menys que en el mateix període del 2024.

Cal destacar que els britànics, a pesar de la pressió inflacionista del país, continuen veient les vacacions com una prioritat de consum i el 46 % planeja fer més viatges en 2026, i Espanya és la seua destinació internacional favorita.

Fecha: 01/11/2025